Gesoekte verdagte in Kuruman aangekeerArgieffoto (Foto: Ichigo121212/Pixabay) ŉ Man, wat op die nasionale lys van gesoekte verdagtes was, is in Kuruman in die Noord-Kaap in hegtenis geneem. Nicholas Manci is gesoek in verband met ŉ saak van moord, roof met verswarende omstandighede en ontvoering in Danielskuil in die Noord-Kaap. “Die polisie was op sy spoor toe ŉ lasbrief vir sy inhegtenisneming uitgereik is ná hy versuim het om vir ŉ hofsaak in die Noord-Kaapse hooggeregshof te verskyn,” het kapt. Olebogeng Tawana, woordvoerder van die polisie, gesê. “Hy word ook in Middelburg gesoek in verband met ŉ saak van aanranding met die doel om ernstig te beseer.” Manci is Dinsdag, tydens sy inhegtenisneming, ook betrap met ŉ vuurwapen. Beamptes het later bepaal dit is ‘n windbuks. Hy sal na verwagting binnekort in die hooggeregshof in Kimberley verskyn. *Die berig is gewysig sedert dit aanvanklik gepubliseer is. – Red